Syv elever på Hobro Efterskole har lange udsigter til morgensang, toilettjans og samsovning. Efter en elev, der befandt sig på skolen, blev testet positiv, valgte efterskolen at hjemsende samtlige elever, lærerstab og resten af personalet. - Vi har valgt at sende alle hjem i en uge, så man kan blive testet. Vi regner med at eleverne kan komme tilbage næste søndag, når der kan fremvises en negativ coronatest, oplyser forstander på Hobro Efterskole Birgith Dahl Rasmussen til TV2 Nord. Dog er syv af skolens elever ikke så heldige. Deres udsigter til at vende tilbage til skolen er nemlig noget længere. Efter kommunegrænserne lukkede mandag 9. november, var det ikke længere muligt for de syv elever, der er bosat i de pågældende kommuner at vende hjem før de øgede restriktioner ophører i Nordjylland. De må derfor ikke, selvom en negativ test kan fremvises, returnere til skolen søndag som de andre elever. - Vi følger selvfølgelig nøje med omkring restriktionerne for eleverne og håber på, at de lempes tidligere end udmeldt, så vi kan få dem tilbage på skolen, lyder det fra Birgith Dahl Rasmussen.

Referat:
Hobro Efterskole hjemsendte lørdag alle elever samt personale, efter en elev blev konstateret smittet med coronavirus. På grund af de kommunale grænselukninger betyder hjemsendingen, at syv af skolens elever skal blive hjemme i fire uger.